钦定古今图书集成/明伦汇编/闺媛典/第277卷 > 皇清十 > 吴维寰妻胡氏〈妾丘氏附〉
## 钦定古今图书集成/明伦汇编/闺媛典/第277卷 > 皇清十 > 吴维寰妻胡氏〈妾丘氏附〉

按《武昌县志》：“胡氏，吴维寰妻，大冶名家女。年十六归寰，生子如揆。五岁而夫亡。胡年二十五，性柔静，浑木，抚藐孤，昼哭不绝声，尽以所遗百金上之。翁惟翁所为。翁耄昵，所畜媵尝窘胡，胡衣无襦，食无盐，木瓢瓦钵，不备器用，灶突烟常不兴。遂誓于佛，不近腥荤，终无怨恚。有姑自宦归宁，以金贝一籯寄胡。姑忽病暗” 死，人无知者。胡呼姑女授焉，函封如故。胡既茹素，诵《金刚》《楞严》诸经甚熟。迨其终也，气息才属，惘惘见一妇衣白，旁两童子皆衣青，凝睇不散，如是者数日乃殁。揆庶母丘氏，黄冈人，归惟寰。时寰已病。及寰殁，年未二十。与胡共寝处一室，茹荼集蓼，惟供权媵刀俎。尝雪夜无薪，时以茅炙凳引胡同坐，曰：“我两人幸不相离，犹可交相慰藉。” 丘慧而刚，才气不类妇人，抚揆如己子，慈不减胡而严常胜之。初，揆痘危，丘吁祷同于胡，揆幸差，因抚棺大号，恳翁勿夺其志。又与胡盟曰：“吾不与抚此子，成立者，吾则不氏。” 丘揆幼好弄，因送之大冶。母族家户弦诵之所，揆不得独嬉。从师三年，归而补青衿。揆犹与侪辈赌赛为乐。丘牵胡裾潜至戏处，泣数之，摧拉其具。揆见丘，即惶恐伏地，畏之，过所生母。宗党臧获，皆敬惮之。。